La Generalitat veu culpable Artur Mas del desviament de 5,3 milions del 9-N i li demana pagar les costes del procés | Catalunya | EL PAÍS Catalunya
Madrid 26 ABR 2018 - 08:59	CEST
La Generalitat de Catalunya, a través de la seva advocada general, ha enviat un informe al Tribunal de Comptes en el qual veu l'expresident Artur Mas i tres exconsellers del seu Govern culpables directes del desviament indegut de diners públics per a la consulta sobiranista del 9 de novembre del 2014.
La Generalitat va presentar el passat 19 d'abril un escrit davant d'aquest Tribunal en el qual considera, d'acord amb el dictamen de la instructora del Tribunal de Comptes, que les seves arques han estat danyades en 4,8 milions, sense comptar 420.000 euros més d'interessos, i que els responsables directes són bàsicament Mas i tres exconsellers del seu Govern Francesc Homs (Presidència), Joana Ortega (Governació) i Irene Rigau (Ensenyament) per haver desviat aquests diners per a una consulta que va ser declarada il·legal pel Tribunal Constitucional.
L'advocada general de la Generalitat no només els considera responsables directes, sinó que, a més, reclama al Tribunal de Comptes que abonin les costes del procés, que fonts jurídiques calculen entorn del mig milió d'euros. Un cop es faci el judici, aquest import s'afegirà al de la responsabilitat comptable observada pel tribunal, que és de 4,8 milions, més 420.000 euros d'interessos. Legalment, la Generalitat podia haver obviat la petició de costes i deixar aquest assumpte en mans del tribunal.
L'advocada general apel·la a l'informe de la instructora i dona per fet que la Generalitat, durant el Govern d'Artur Mas, va abonar indegudament per al 9-N un total de 2,8 milions d'euros en la compra d'ordinadors que es van utilitzar a les meses de votació i 828.171 euros més en campanyes de publicitat, entre altres despeses.
Final de la investigació
El Tribunal de Comptes pràcticament ha conclòs la investigació sobre aquest assumpte i ha demanat a les parts que formulin les seves al·legacions amb vista al judici. L'Advocacia de l'Estat també ha taxat en 5,2 milions el dany causat pels investigats a les arques públiques i també reclama que tots ells assumeixin el pagament d'aquests diners i el de les costes del procés. La Fiscalia no ha emès encara el seu escrit.
Després de les diligències prèvies, la instructora del Tribunal de Comptes va decretar l'embargament dels habitatges dels investigats per fer front a la fiança de gairebé 5,3 milions que li va imposar l'òrgan fiscalitzador. D'aquesta quantitat, i en nom dels implicats, l'associació independentista ANC es va fer càrrec de 2,2 milions.